《白纻歌二首 其一》
明代·胡应麟

葡萄之酒琥珀缸，金罍玉斝春茫茫。博山炉焚沉水香，翠屏朱户罗笙簧。

援琴鼓瑟流清商，洞箫遏云声飞扬。珠帘不捲凝夜霜，千花万花夹华堂。

明星烂烂出东方，左挟安陵右龙阳。美人翠袖娇红妆，秦城卫女纷成行。

愿君一盼生辉光，清歌盈盈绕画梁，夜如何其夜未央。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。